Siasino ti Mangidadaulo iti Ili ti Dios Ita?
“Laglagipenyo dagidiay mangidadaulo kadakayo.”—HEB. 13:7.
KANTA: 125, 43
1, 2. Idi nagpalangit ni Jesus, ania ti mabalin a pinampanunot dagiti apostol?
ITI Bantay Dagiti Olibo, nakatakder dagiti apostol ni Jesus a mangkitkita iti langit. Kakitkitada laeng ni Jesus, ti apo ken gayyemda, a nagpangato ken naabbongan iti ulep. (Ara. 1:9, 10) Agarup dua a tawen nga insuro, pinaregta, ken indauluan ida ni Jesus. Ngem ita, saandan a kadua. Ania ngaruden ti aramidenda?
2 Imbilin ni Jesus kadagiti pasurotna: “Dakayto dagiti saksik agpadpada idiay Jerusalem ken iti intero a Judea ken Samaria ken agingga iti kaadaywan a paset ti daga.” (Ara. 1:8) Kasano a maitungpalda dayta? Impasigurado met ketdi ni Jesus nga umawatdanto iti nasantuan nga espiritu. (Ara. 1:5) Ngem gapu ta nalawa ti saklawen ti trabaho a panangasaba, masapul nga adda ti mangiwanwan ken mangorganisar. Idi un-unana, nangusar ni Jehova kadagiti makita a pannakabagina a mangiwanwan ken mangorganisar iti ilina. Isu a mabalin a pinampanunot dagiti apostol, ‘Mangdutok kadi ni Jehova iti baro a lider?’
3. (a) Idi addan idiay langit ni Jesus, ania a nagpateg a desision ti inaramid dagiti matalek nga apostol? (b) Ania ti adalentayo iti daytoy nga artikulo?
3 Awan pay dua a lawas kalpasanna, inadal dagiti adalan ni Jesus ti Kasuratan, inkararagda ti panangiwanwan ti Dios, ket pinilida ni Matias a mangsukat ken Judas Iscariote kas ti maika-12 nga apostol. (Ara. 1:15-26) Apay a nagpateg kadakuada kasta met ken Jehova daytoy a panangpili? Gapu ta nagpateg ti nagbalin nga akem ni Matias iti organisasion. * Saan a pinili ni Jesus dagiti apostolna tapno laeng adda mangkadua kenkuana iti ministerio, no di ket tapno sanayenna ida a mangaramid iti nagpateg nga akem iti ili ti Dios. Ania dayta nga akem, ken kasano nga inusar ni Jehova ni Jesus a mangtulong kadakuada tapno maitungpalda dayta? Ania nga urnos ti kapada dayta ita? Ken kasanotayo a ‘laglagipen dagidiay mangidadaulo kadatayo,’ nangruna dagiti mangbukel iti “matalek ken masirib nga adipen”?—Heb. 13:7; Mat. 24:45.
MAKITA A MANGIDADAULO BABAEN ITI DI MAKITA A LIDER
4. Idi umuna a siglo, ania ti akem dagiti apostol ken ti dadduma a panglakayen idiay Jerusalem?
4 Idi Pentecostes 33 C.E., indauluanen dagiti apostol ti kongregasion Kristiano. Iti dayta a panagtataripnong, “timmakder ni Pedro agraman dagiti sangapulo ket maysa” ket insuroda dagiti makaited iti biag a kinapudno iti adu a Judio ken proselita. (Ara. 2:14, 15) Adu kadakuada ti nagbalin a Kristiano. Kalpasanna, dagitoy a kabbaro a Kristiano “intuloyda nga impamaysa ti bagbagida iti sursuro dagiti apostol.” (Ara. 2:42) Inasikaso dagiti apostol ti pinansial a kasapulan dagiti kakabsat. (Ara. 4:34, 35) Impaayda dagiti naespirituan a kasapulan ti ili ti Dios. Kinunada: “Ipamaysami ti bagbagimi iti panagkararag ken iti ministerio ti sao.” (Ara. 6:4) Ken nangibaonda kadagiti eksperiensiado a Kristiano a mangasaba kadagiti baro a teritoria. (Ara. 8:14, 15) Idi agangay, timmulong ti dadduma a napulotan a panglakayen kadagiti apostol a mangidaulo iti kongregasion. Kas bagi a manarawidwid, nangtedda kadagiti instruksion iti amin a kongregasion.—Ara. 15:2.
5, 6. (a) Kasano a timmulong ti nasantuan nga espiritu iti bagi a manarawidwid? (Kitaen ti ladawan iti rugi ti artikulo.) (b) Kasano a tinulongan dagiti anghel ti bagi a manarawidwid? (c) Kasano nga inwanwan ti Sao ti Dios ti bagi a manarawidwid?
5 Ammo dagiti Kristiano idi umuna a siglo nga iwanwanwan ni Jehova a Dios ti bagi a manarawidwid babaen iti Liderda a ni Jesus. Kasanoda a masigurado dayta? Umuna, agtigtignay ti nasantuan nga espiritu iti bagi a manarawidwid. (Juan 16:13) Immawat ti amin a napulotan a Kristiano iti nasantuan nga espiritu, ngem kangrunaanna a daytoy ti timmulong kadagiti apostol ken ti dadduma a panglakayen idiay Jerusalem a mangitungpal iti annongenda kas mangidadaulo. Kas pagarigan, idi 49 C.E., ti nasantuan nga espiritu ti nangiwanwan iti bagi a manarawidwid tapno makaaramidda iti desision mainaig iti panagkugit. Nagtulnog iti dayta dagiti kongregasion ket “nagtultuloy a mapatibker iti pammati ken umadu iti bilang iti inaldaw-aldaw.” (Ara. 16:4, 5) Ipakita met ti surat a naglaon iti dayta a desision nga addaan ti bagi a manarawidwid iti bunga ti espiritu ti Dios a pakairamanan ti ayat ken pammati.—Ara. 15:11, 25-29; Gal. 5:22, 23.
6 Maikadua, tinulongan dagiti anghel ti bagi a manarawidwid. Sakbay a nabautisaran ni Cornelio, ti umuna a di nakugit a Gentil a Kristiano, maysa nga anghel ti nangiwanwan kenkuana a mangibaon iti mapan ken apostol Pedro. Kalpasan a kinasabaan ni Pedro ni Cornelio ken dagiti kakabagianna, immawatda iti nasantuan nga espiritu nupay saanda idi a nakugit. Dayta ti nangtignay kadagiti apostol ken ti dadduma a kakabsat nga agtulnog iti pagayatan ti Dios ken mangawat kadagiti di nakugit a Gentil iti kongregasion Kristiano. (Ara. 11:13-18) Kanayonanna, napasnek a timmulong dagiti anghel ken pinapartakda ti trabaho a panangasaba nga idadauluan idi ti bagi a manarawidwid. (Ara. 5:19, 20) Maikatlo, inwanwan ti Sao ti Dios ti bagi a manarawidwid. Nagpaiwanwan iti Kasuratan dagiti napulotan iti espiritu a papanglakayen iti panangsolbarda kadagiti isyu maipapan iti patpatien dagiti Kristiano wenno iti panangaramidda iti instruksion para iti organisasion.—Ara. 1:20-22; 15:15-20.
7. Apay a maibagatayo a ni Jesus ti nangidaulo kadagiti Kristiano idi umuna a siglo?
7 Nupay adda autoridad ti bagi a manarawidwid iti nagkauna a kongregasion, bigbigenda a ni Jesus ti Liderda. “Intedna [ni Kristo] ti sumagmamano kas apostol,” insurat ni apostol Pablo. “Babaen ti ayat dumakkeltayo koma iti amin a bambanag kenkuana nga isu ti ulo, ni Kristo.” (Efe. 4:11, 15) “Dagiti adalan babaen ti nadibinuan a panangiwanwan naawaganda iti Kristiano” imbes a naawaganda iti nagan ti mabigbigbig nga apostol. (Ara. 11:26) Ammo ni Pablo a napateg a ‘petpetan a siiirut dagiti tradision,’ wenno dagiti Nainkasuratan a pannursuro, nga impaay dagiti apostol ken ti dadduma a lallaki a mangidadaulo idi. Nupay kasta, kinunana: “Ngem kayatko a maammuanyo a ti ulo ti tunggal lalaki [a pakairamanan ti amin a miembro ti bagi a manarawidwid] isu ti Kristo; . . . ket ti ulo ti Kristo isu ti Dios.” (1 Cor. 11:2, 3) Wen, babaen iti Ulona a ni Jehova a Dios, ti di makita ken naitronon a ni Kristo Jesus ti mangidadaulo iti kongregasion.
“SAAN A TRABAHO TI TAO DAYTOY”
8, 9. Manipud idi 1870, ania ti nagpateg nga akem ni Brother Russell?
8 Manipud idi 1870, inkagumaan ni Charles Taze Russell ken ti dadduma a kakaduana nga isubli ti pudno a panagdaydayaw dagiti Kristiano. Tapno maipakaammoda ti kinapudno iti Biblia iti nagduduma a lengguahe, nabukel ti Zion’s Watch Tower Tract Society idi 1884, ket ni Brother Russell ti nagbalin a presidente. * Napasnek nga inadalna ti Biblia, ken situtured nga imbutaktakna dagiti ulbod a sursuro a kas iti Trinidad ken immortal a kararua. Ammona a saan a makita ti panagsubli ni Kristo ken agpatingga iti tawen 1914 ti “naituding a pampanawen dagiti nasion.” (Luc. 21:24) Insakripisio ni Brother Russell ti tiempo ken pigsana ken inusarna ti kuartana a mangipakaammo iti dadduma dagitoy a kinapudno. Nalawag nga iti dayta a nakapatpateg a tiempo, ni Brother Russell ti inusar idi ni Jehova ken ti ulo ti kongregasion.
9 Saan a kayat ni Brother Russell nga isu ket idaydayaw ti tao. Idi 1896, insuratna: “Dimi kayat nga idaydayaw ti bagimi ken dagiti insuratmi; saanmi met a kayat ti maawagan iti Reverend wenno Rabbi. Ken dimi kayat a mayawag ti naganmi iti asinoman.” Kinunana pay idi agangay: “Saan a trabaho ti tao daytoy.”
10. (a) Kaano a dinutokan ni Jesus “ti matalek ken masirib nga adipen”? (b) Ilawlawagmo no kasano nga in-inut a limmawag ti nagdumaan ti Bagi a Manarawidwid ken Watch Tower Society.
10 Idi 1919, tallo a tawen kalpasan a natay ni Brother Russell, dinutokan ni Jesus “ti matalek ken masirib nga adipen.” Apay? Tapno mangipaay kadagiti katulong iti “taraonda iti umiso a tiempo.” (Mat. 24:45) Uray kadagidi a tawen, mangipapaayen iti naespirituan a taraon kadagiti pasurot ni Jesus ti bassit a grupo dagiti napulotan a kakabsat nga agserserbi iti hedkuarter idiay Brooklyn, New York. Idi 1940’s, nangrugi a mabasa kadagiti publikasiontayo ti termino a “bagi a manarawidwid.” Naipagarup idi a dayta a termino ket tumukoy iti Watch Tower Bible and Tract Society. Ngem idi 1971, nailawlawag a naiduma ti Bagi a Manarawidwid iti Watch Tower Society ken dagiti direktor dayta. Ti Watch Tower Society, a saan a Nainkasuratan a nagan, ti maus-usar para kadagiti legal a bambanag. Manipud idin, maipalubosen nga agbalin a miembro ti Bagi a Manarawidwid dagiti napulotan a kakabsat a lallaki uray saanda a direktor ti Sosiedad. Kadagiti nabiit pay a tawen, dagiti responsable a kakabsat a kameng ti “sabsabali a karnero” ket nagserbi kas direktor ti Sosiedad ken ti dadduma pay a korporasion nga inusar ti ili ti Dios. Iti kasta, ad-adda a maipamaysa ti Bagi a Manarawidwid ti mangipaay iti naespirituan a panangisuro ken panangiwanwan. (Juan 10:16; Ara. 6:4) Iti ruar ti Pagwanawanan a Hulio 15, 2013, nailawlawag a “ti matalek ken masirib nga adipen” ket maysa a bassit a grupo dagiti napulotan a kakabsat a lallaki a mangbukel iti Bagi a Manarawidwid.
11. Ania ti akem ti Bagi a Manarawidwid?
11 Ti Bagi a Manarawidwid ti mangar-aramid kadagiti napapateg a desision kas grupo. Kasano? Linawas nga agmimitingda tapno agsasarita ken agtalinaed ti panagkaykaysada. (Prov. 20:18) Tinawen nga agsisinnublatda nga agtserman kadagita a miting, ta awan ti miembro ti Bagi a Manarawidwid a maibilang a napatpateg ngem ti dadduma. (1 Ped. 5:1) Agsisinnublatda met a mangidaulo iti innem a komite ti Bagi a Manarawidwid. Awan ti miembro dayta a grupo a mangibilang iti bagina a lider dagiti kakaduana, no di ket ibilangda ti bagida kas maysa kadagiti ‘katulong’ a matartaraonan iti naespirituan ken agtultulnog iti panangidaulo ti matalek nga adipen.
“SIASINO A PUDPUDNO TI MATALEK KEN MASIRIB NGA ADIPEN”?
12. Gapu ta saan a direkta a kasarsarita ti Dios dagiti miembro ti Bagi a Manarawidwid ken imperpektoda, ania dagiti saludsod a tumaud?
12 Saan a direkta a kasarsarita ti Dios dagiti miembro ti Bagi a Manarawidwid ken imperpektoda. Isu a mabalin nga agkamali dayta a grupo iti panangilawlawag kadagiti pannursuro ti Biblia wenno iti panangiwanwan iti organisasion. Kinapudnona, iti Watch Tower Publications Index iti paulo a “Beliefs Clarified,” makita dagiti nabalbaliwan a pannakaawattayo kadagiti naibatay iti Biblia a patpatientayo manipud idi 1870. * Kinapudnona, saan nga imbaga ni Jesus a perpekto ti naespirituan a taraon nga ipaay ti matalek nga adipen. Ania ngarud ti sungbat iti saludsod ni Jesus a: “Siasino a pudpudno ti matalek ken masirib nga adipen?” (Mat. 24:45) Ania dagiti ebidensia a ti Bagi a Manarawidwid ti matuktukoy a matalek nga adipen? Kitaentayo ti tallo a banag a nangiwanwan met iti bagi a manarawidwid idi umuna a siglo.
13. Kasano a timmulong ti nasantuan nga espiritu iti Bagi a Manarawidwid?
13 Nasantuan nga espiritu. Tumultulong ti nasantuan nga espiritu iti Bagi a Manarawidwid a mangtarus kadagiti kinapudno iti Biblia a saan idi a maawatan. Kas pagarigan, kitaem dagiti nabalbaliwan a pannakaawat kadagiti patpatientayo iti listaan a nadakamat iti napalabas a parapo. Sigurado a saan a kabaelan ti tao a tarusan ken ilawlawag dagita a “nauneg a bambanag ti Dios”! (Basaen ti 1 Corinto 2:10.) Umanamong ti Bagi a Manarawidwid iti imbaga ni apostol Pablo idi insuratna: “Dagitoy a banag sawenmi met, saan a babaen ti sasao nga insuro ti natauan a sirib, no di ket babaen kadagidiay insuro ti espiritu.” (1 Cor. 2:13) Kalpasan ti ginasut a tawen a nakaro ti apostasia ken naespirituan a kinasipnget, adda kadi pay sabali malaksid iti nasantuan nga espiritu a makagapu iti napartak a panaglawag dagiti naespirituan a kinapudno manipud idi 1919?
14. Sigun iti Apocalipsis 14:6, 7, kasano a tultulongan dagiti anghel ti ili ti Dios ita?
14 Dagiti anghel. Nagdakkel ita ti trabaho ti Bagi a Manarawidwid a mangidaulo iti nasurok a walo a milion nga agibumbunannag a makiramraman iti panangasaba iti intero a lubong. Apay a nakabalballigi dayta a trabaho? Ti maysa a makagapu ket ti tulong dagiti anghel. (Basaen ti Apocalipsis 14:6, 7.) Adu ti kapadasan dagiti kakabsat nga adda nakasaritada a maysa a tao a kalkalpasna laeng nga inkararag ti tulong ti Dios! * Rumangrang-ay ti trabaho a panangasaba ken panagaramid iti adalan uray nakaro ti ibubusor iti dadduma a pagilian. Posible laeng dayta gapu iti tulong dagiti anghel.
15. Ania ti nakaidumaan ti Bagi a Manarawidwid kadagiti lider ti dadduma a relihion? Mangted iti pagarigan.
15 Sao ti Dios. (Basaen ti Juan 17:17.) Kitaentayo ti napasamak idi 1973. Iti ruar ti Disiembre 1 a Ti Pagwanawanan, mabasa daytoy a saludsod: “Kualipikado kadi . . . dagiti tattao a saan pay a nakaikkat iti pannakaadiktoda iti tabako a mabautisaran?” Ti sungbat: “Ipakpakita dagiti pammaneknek iti Kasuratan a saanda a kualipikado.” Kalpasan ti panangdakamat ti Pagwanawanan iti adu a mangpaneknek a teksto, inlawlawagna no apay a masapul a mailaksid ti maysa a saan a mangisardeng iti panagsigarilio. (1 Cor. 5:7; 2 Cor. 7:1) Mabasa iti dayta: “Saan nga ipakpakita daytoy ti panagtarigagay nga agtignay iti naturay, wenno diktatoryal a wagas. Ti kinainget ket pudno a naggapu iti Dios, nga impakaammona babaen iti naisurat a Saona.” Adda pay kadi sabali a relihion a sisasagana nga agpaiwanwan iti Sao ti Dios, uray no talaga a narigat nga aramiden dayta ti dadduma a miembrona? Mabasa iti maysa a nabiit pay a libro maipapan iti relihion idiay United States: “Kanayon a baliwan dagiti lider dagiti Kristiano dagiti isursuroda tapno maitunos dayta kadagiti patpatien ken opinion dagiti miembroda ken ti kaaduan a tattao ket maalada ti suportada.” No agpapaiwanwan dagiti miembro ti Bagi a Manarawidwid iti Biblia iti panagdesisionda, imbes nga iti opinion dagiti tattao, siasino a talaga ti mangidadaulo iti ili ti Dios ita?
“LAGLAGIPENYO DAGIDIAY MANGIDADAULO”
16. Ania ti maysa a pamay-an a laglagipentayo ti Bagi a Manarawidwid?
16 Basaen ti Hebreo 13:7. Mabalin met a maipatarus ti sao a “laglagipen” a “dakamaten.” Ngarud, ti maysa a pamay-an a ‘laglagipem dagiti mangidadaulo’ ket babaen iti panangdakamatmo ken panangiramanmo iti Bagi a Manarawidwid kadagiti kararagmo. (Efe. 6:18) Panunotem dagiti responsabilidadda a mangipaay iti naespirituan a taraon, mangiwanwan iti panangasaba iti intero a lubong, ken mangimanehar kadagiti pondo a naidonar. Masapul ngarud nga itultuloytayo ida nga iraman kadagiti kararagtayo!
17, 18. (a) Kasanotayo a matulongan ti Bagi a Manarawidwid? (b) Kasano a no mangasabatayo ipakpakitatayo a supsuportarantayo ti Bagi a Manarawidwid ken ni Jesus?
17 Siempre, saan laeng nga iti sao a laglagipentayo ti Bagi a Manarawidwid no di ket uray iti panagtulnogtayo iti panangiwanwanna. Ipapaay ti Bagi a Manarawidwid dagiti instruksion babaen kadagiti publikasion, gimong, asamblea, ken kombensiontayo. Kasta met, isu ti mangdutok kadagiti manangaywan iti sirkito, a mangdutok met kadagiti panglakayen. Laglagipen dagiti manangaywan iti sirkito ken papanglakayen ti Bagi a Manarawidwid babaen iti panangsurotda a naimbag kadagiti urnos a naipaay kadakuada. Maipakitatayo a resrespetuentayo ti Lidertayo a ni Jesus no agtulnog ken agpasakuptayo kadagiti lallaki nga us-usarenna a mangiwanwan kadatayo.—Heb. 13:17.
18 Ti panagreggettayo a mangasaba ti maysa pay a pamay-an a laglagipentayo ti Bagi a Manarawidwid. Imparegta pay ketdi ni Pablo a tuladentayo ti pammati dagidiay mangidadaulo kadatayo. Ipakpakita ti matalek nga adipen ti nakabilbileg a pammati babaen iti naregta a panangsuporta ken panangipakaammoda iti naimbag a damag maipapan iti Pagarian. Maysaka kadi kadagiti sabsabali a karnero a tumultulong kadagiti napulotan iti daytoy nagpateg a trabaho? Sigurado a maragsakanka no ibaga kenka ti Lidertayo a ni Jesus: ‘No kasano nga inaramidmo dayta iti maysa kadagiti kanunumuan kadagitoy kakabsatko, inaramidmo dayta kaniak.’—Mat. 25:34-40.
19. Apay a determinadoka nga agtulnog iti Lidertayo a ni Jesus?
19 Idi nagsubli ni Jesus idiay langit, dina binaybay-an dagiti pasurotna. (Mat. 28:20) Idi nangidaulo ditoy daga, napadasanna a mismo ti tulong ti nasantuan nga espiritu, dagiti anghel, ken ti Sao ti Dios. Gapuna, kasta met ti ipapaayna a tulong ita iti matalek nga adipen. Dagiti napulotan a Kristiano a miembro dayta nga adipen “agtultuloy a sumursurot[da] iti Kordero iti uray sadino a papananna.” (Apoc. 14:4) Isu a no agtulnogtayo iti instruksionda, agtultulnogtayo met iti Lidertayo a ni Jesus. Asidegen nga iturongnatayo iti biag nga agnanayon. (Apoc. 7:14-17) Awan ti tao a lider a makaikari iti kasta!
^ par. 3 Kayat ni Jehova a ti 12 nga apostol ti mangbukel iti agbalin a “sangapulo ket dua a pamuon a bato” ti Baro a Jerusalem. (Apoc. 21:14) Isu a saanen a kasapulan a masuktan pay ti asinoman kadagiti matalek nga apostol a natay idi agangay.
^ par. 8 Manipud idi 1955, naawaganen dayta a korporasion iti Watch Tower Bible and Tract Society of Pennsylvania.
^ par. 12 Kitaen met ti paulo a “Pannakalawlawag Dagiti Patpatientayo” iti libro a Giya iti Panagsukimat Para Kadagiti Saksi ni Jehova.
^ par. 14 Kitaen ti Naan-anay nga Ikasabam ti Pagarian ti Dios, p. 58-59.
ilo_Latn ilo_Latn hau_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn